CELEX: 62010TN0001
Language: bg
Date: 2010-01-04 00:00:00
Title: Дело T-1/10: Жалба, подадена на 4 януари 2010 г. — PPG и SNF/ECHA

13.3.2010   
            
            
               BG
            
            
               Официален вестник на Европейския съюз
            
            
               C 63/48
            
         Жалба, подадена на 4 януари 2010 г. — PPG и SNF/ECHA
   (Дело T-1/10)
   2010/C 63/85
   Език на производството: английски
   
      Страни
   
   
      Жалбоподатели: Polyelectrolyte Producers Group GEIE (PPG) (Брюксел, Белгия), SNF SAS (Андрезийо, Франция) (представители: K. Van Maldegem, P. Sellar и R. Cana, lawyers)
   
      Ответник: Европейска агенция по химикали (ECHA)
   
      Искания на жалбоподателите
   
   
               —
            
            
               жалбата да се обяви за допустима и основателна,
            
         
               —
            
            
               да се отмени обжалваният акт,
            
         
               —
            
            
               да се осъди ECHA да заплати съдебните разноски,
            
         
               —
            
            
               да се постановят други мерки по усмотрение на Общия съд.
            
         
      Правни основания и основни доводи
   
   Жалбоподателите искат да се отмени решението на Европейската агенция по химикали (наричана по-нататък „ECHA“) от 7 декември 2009 г. за идентифициране на акриламид (EC № 201 — 173 — 7) като вещество, което отговаря на критериите по член 57 от Регламент (ЕО) № 1907/2006 (1) (наричан по-нататък „Регламента REACH“), в съответствие с член 59 от Регламента REACH.
   Въз основа на обжалваното решение, за което жалбоподателите узнават от прессъобщение на ECHA от 7 декември 2009 г., веществото акриламид е включено в списъка с 15 нови химични вещества от списъка на кандидат веществата, които пораждат сериозно безпокойство. Жалбоподателите твърдят, че вследствие от това решение от тях ще се изисква да предоставят определена информация за съдържанието на акриламид в продуктите, които продават на своите клиенти, за да могат тези клиенти да изпълнят задълженията си за нотифициране и информиране по Регламента REACH. Освен това от тях може да се изисква да актуализират информационните листове за безопасност и/или да съобщят на своите клиенти информация за идентифицирането на акриламид като вещество, пораждащо сериозно безпокойство.
   Жалбоподателите поддържат, че обжалваният акт е незаконосъобразен, тъй като се основава на оценка на акриламида, която е неправилна от научна и правна гледна точка. Според тях при приемането на обжалвания акт ответникът е допуснал явна грешка в преценката. В частност жалбоподателите твърдят, че обжалваният акт е приет в нарушение на приложимите правила на Регламента REACH за идентифициране на веществата, които пораждат сериозно безпокойство.
   В обобщение жалбоподателите изтъкват, че с обжалвания акт акриламидът фактически е идентифициран като пораждащо сериозно безпокойство вещество въз основа на разбирането, че акриламидът е химично вещество. Според жалбоподателите обаче акриламидът се използва единствено като междинен продукт и поради това на основание на член 2, параграф 8 и член 59 от Регламента REACH към акриламида не следва да се прилага отнасящият се до разрешаването дял VII от същия регламент.
   Освен това жалбоподателите поддържат, че обжалваният акт е приет въз основа на непълни доказателства, поради което ответникът е допуснал явна грешка в преценката.
   Накрая жалбоподателите твърдят, че обжалваният акт нарушава не само изискванията на Регламента REACH, но и принципите на пропорционалност и равно третиране.
   
      (1)  Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, стр. 1; Специално издание на български език, 2007 г., глава 13, том 60, стр. 3 и поправка — ОВ L 36, 5.2.2009 г., стр. 84).